প্রিয় পাঠক! বড় দুঃখভারাক্রান্ত মন নিয়ে এ লেখা লিখছি। যে লেখা হওয়া উচিত ছিল চরম ও পরম আনন্দের। কারণ গত পরশু ’৭৫-এর প্রতিরোধ যোদ্ধাদের মিলনমেলার আয়োজনে আমার দল কৃষক শ্রমিক জনতা লীগ গামছার দল যে অভাবনীয় সাংগঠনিক দক্ষতা দেখিয়েছে তাতে অভিভূত হয়েছি। কখনোসখনো ’৭১, ’৭৫-এর মতো সহকর্মীদের মনোবল, উদ্দীপনা ও স্বতঃস্ফূর্ততা লক্ষ্য করেছি। মিলনমেলায় আমন্ত্রণ ছাড়াই পিতার মতো বড় ভাই লতিফ সিদ্দিকী, সন্তানের মতো ভাতিজা আবুল হাসান চৌধুরী কায়সারের উপস্থিতি অনুষ্ঠানকে এক অসাধারণ গৌরব ও মর্যাদা দিয়েছে। সর্বোপরি ছোট ভাই বাবুল সিদ্দিকী, আমার স্ত্রী নাসরীন ও আমার সব থেকে প্রিয় ভাগনি ইয়া আহমেদের ছেলে তাইফ আহমেদ জিহাদের অসাধারণ বক্তব্য সবার হৃদয় স্পর্শ করেছে।